Diari Oficial de la Generalitat Valenciana


Sumari del DOGV 2767, del 11-06-1996 (1996/838432)

ORDRE de 22 de maig de 1996, de la Conselleria d'Agricultura i Medi Ambient, per la qual s'estableix el Registre d'Elaboradors i Expenedors d'Orxata de Xufa de València, i se n'encarrega l'obertura i la gestió al Consell Regulador de la Denominació d'Origen Xufa de València.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/05/22/(1)/dof/vci/html**

### Dades del document

Número de DOGV
:   2767

Data del DOGV
:   11-06-1996

Secció del DOGV
:   DISPOSICIONS GENERALS

Número del document
:   1996/838432


Data del document
:   22-05-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 22 de maig de 1996, de la Conselleria d'Agricultura i Medi Ambient, per la qual s'estableix el Registre d'Elaboradors i Expenedors d'Orxata de Xufa de València, i se n'encarrega l'obertura i la gestió al Consell Regulador de la Denominació d'Origen Xufa de València.   
Per l'Ordre de 25 de setembre de 1995, de la Conselleria d'Agricultura i Medi ambient, s'aprova el Reglament de la Denominació d'Origen Xufa de València i el seu Consell Regulador.  
En l'article 13, punt 2, es recull la possibilitat que la Conselleria d'Agricultura i Medi Ambient, després de la proposta del Ple del Consell Regulador, encete un Registre d'Elaboradors i Expenedors d'Orxata de Xufa de València.  
Atés que el Ple del Consell Regulador de la Denominació d'Origen Xufa de València, en la reunió del 21 de desembre de 1995, va acordar sol·licitar a la Conselleria d'Agricultura i Medi Ambient l'obertura d'aquest registre,  
ORDENE   
Primer. Aprovació del registre  
Es crea el Registre d'Elaboradors i Expenedors d'Orxata de Xufa de València (d'ací endavant, Registre) per la Conselleria d'Agricultura i Medi Ambient.  
Segon. Comanda de gestió  
1. La Conselleria d'Agricultura i Medi Ambient, d'acord amb la Llei 30/1992, de Règim Jurídic de les Administracions Públiques i del Procediment Administratiu Comú i, més concretament, amb l'article 15, encarrega la gestió d'aquest Registre al Consell Regulador de la Denominació d'Origen Xufa de València.  
2. El finançament de les despeses derivades de l'obertura i la gestió d'aquest Registre anirà a càrrec del Consell Regulador de la Denominació d'Origen Xufa de València, per mitjà de les partides econòmiques que hi transferisca la Conselleria d'Agricultura i Medi Ambient per al finançament del funcionament.  
3. Abans de l'inici de cada campanya, el Consell Regulador de la Denominació d'Origen Xufa de València comunicarà a la Conselleria d'Agricultura i Medi Ambient les entitats inscrites, i també les variacions que s'hi produïsquen durant el desenvolupament.  
4. El Consell Regulador enviarà, mensualment, la informació relativa a les inspeccions realitzades pels seus veedors a la Direcció General de Comercialització, Indústria Agroalimentària i Relacions Agràries de la Conselleria d'Agricultura i Medi Ambient.  
5. La Conselleria d'Agricultura i Medi Ambient, a proposta del Consell Regulador, podrà denegar, suspendre o anul·lar les inscripcions en el Registre que no s'ajusten al Reglament de la Denominació d'Origen Xufa de València, als preceptes d'aquesta ordre o als acords adoptats pel Consell sobre qüestions complementàries.  
6. Una entitat no podrà tornar a inscriure-s'hi fins que no passen tres anys de la baixa o l'anul·lació de la inscripció.   
Tercer. Seccions  
El Registre constarà de dues seccions:  
- Secció primera. En aquesta secció s'inscriuran aquelles indústries dedicades a l'elaboració i, si escau, a l'envasament d'orxata de Xufa de València, les instal·lacions de les quals es troben ubicades en algun dels municipis de la zona de producció de xufa protegida recollits en el punt primer de l'article 4 de l'Ordre de 25 de setembre de 1995, de la Conselleria d'Agricultura i Medi Ambient, per la qual s'aprova el Reglament de la Denominació d'Origen Xufa de València i el seu Consell Regulador.  
- Secció segona. En aquesta secció s'inscriurà qualsevol altre elaborador, envasador o expenedor d'orxata de Xufa de València no recollit en la secció primera.  
Quart. Drets i obligacions dels inscrits  
1. Els inscrits en la secció segona podran utilitzar el logotip del Consell Regulador de la Denominació d'Origen Xufa de València, acompanyat de la menció «Orxata elaborada amb xufa de la denominació d'origen Xufa de València».  
2. Els inscrits en la secció primera, a més del logotip del Consell Regulador de la Denominació d'Origen Xufa de València, podran utilitzar la imatge i els colors de la barraca de l'antic logotip de les denominacions específiques Xufa de València i Orxata Valenciana de Xufa, orlat amb la llegenda «Orxata de xufa de València elaborada a la zona de producció de la denominació d'origen Xufa de València».  
3. Per a poder utilitzar aquests distintius i mencions, caldrà que els interessats retiren el material corresponent del Consell Regulador de la Denominació d'Origen Xufa de València.  
4. Amb l'objectiu d'atendre únicament aquest ús, el Consell Regulador de la Denominació d'Origen Xufa de València, propietari de l'antic logotip de les denominacions específiques Xufa de València i Orxata Valenciana de Xufa, faculta la Conselleria d'Agricultura i Medi Ambient perquè n'autoritze l'ús.  
5. L'entrega o autorització d'ús de les contraetiquetes dels envasaments d'orxata de Xufa de València s'efectuarà després que les entitats inscrites en el Registre justifiquen la procedència i la quantitat de Xufa de València que cal utilitzar-ne en l'elaboració.  
6. Igualment, els elaboradors i/o expenedors d'orxata de Xufa de València natural hauran de justificar la procedència de la xufa protegida per poder fer ús de les mencions i els logotips esmentats en els apartats primer i segon anteriors.  
7. L'aportació econòmica de les empreses inscrites en aquest registre, en concepte d'utilització de la imatge i el prestigi de la denominació d'origen Xufa de València, és de la mateixa quantia que la dels inscrits en els registres d'aquesta denominació, però aplicada a cada litre d'orxata en comptes de cada quilogram de xufa.  
El Consell Regulador establirà l'aportació mínima al principi de cada campanya.  
8. Les aportacions esmentades es pagaran al Consell Regulador anualment, en el moment en què aquest ho acorde. En cas de no efectuar aquests pagaments, les corresponents entitats deixaran d'utilitzar immediatament qualsevol distintiu o menció de les que s'indiquen en els apartats primer i segon anteriors.  
Cinqué. Condicions d'inscripció  
Per a poder estar inscrites en qualsevol secció del Registre, les entitats hauran de complir els següents preceptes:   
1. Utilitzar exclusivament xufa emparada per la denominació d'origen Xufa de València, per a la qual cosa el Consell Regulador garanteix que el contingut dels envasaments està emparat per aquesta denominació a través de l'etiqueta corresponent.  
2. Estar prèviament inscrites en els registres que legalment i per l'activitat desenvolupada els siguen exigibles.  
3. Comprometre's a justificar documentalment el fet d'haver adquirit les quantitats de xufa amb la denominació d'origen Xufa de València raonablement necessàries per a l'elaboració d'orxata de Xufa de València.  
4. Complir el que es disposa en la legislació vigent sobre composició, característiques i pràctiques industrials, i també amb les condicions dels establiments d'elaboració i venda, de material i personal que s'hi relacionen.  
5. Comprometre's a facilitar la inspecció per personal degudament autoritzat pel Consell Regulador i per la Conselleria d'Agricultura i Medi Ambient, com també la presa de mostres, tant de primeres matèries com del producte final, durant les fases d'emmagatzematge, elaboració, envasament i venda.  
6. Les empreses elaboradores d'orxata de Xufa de València només podran tenir emmagatzemada la xufa protegida als locals declarats en la inscripció, en els quals només podran introduir xufa emparada per la denominació d'origen Xufa de València.  
7. En la sol·licitud d'inscripció en el Registre figurarà el nom complet del titular de l'entitat, raó social, dades de localització, proveïdor de Xufa de València o orxata de Xufa de València, segons es tracte d'elaboradors o d'expenedors, i les dades tècniques que calguen per a la perfecta identificació i catalogació de les entitats.  
8. Es renovaran les inscripcions anualment, en el termini que fixe el Consell Regulador.  
Sisé. Tipus d'orxata de Xufa de València  
Els tipus d'orxata de Xufa de València i les seues característiques s'ajustaran al que es disposa en el Reial Decret 1.338/1988, de 28 d'octubre (BOE de 10 de novembre, modificat pel Reial Decret 1.410/1991, de 27 de setembre, BOE de 4 d'octubre), pel qual s'aprova la reglamentació tècnica i sanitària per a l'elaboració i la venda d'orxata de xufa. Aquests tipus són els següents:  
1. Orxata de Xufa de València natural:  
Es prepararà amb la proporció adequada de xufa, aigua i sucre perquè el producte tinga un mínim del 12 per cent de sòlids solubles expressats com a graus Brix a 20ºC. El contingut mínim de midó serà del 2,2 per cent i el de greix del 2,5 per cent. Tindrà un pH mínim de 6,3. Els sucres totals, expressats en sacarosa, superaran el 10 per cent. Tant el midó com els greixos procediran exclusivament dels tubercles utilitzats en la preparació de l'orxata.  
Optativament, l'orxata podrà preparar-se simplement amb xufa i aigua, i en aquest cas tindrà un mínim del 4,5 per cent de sòlids solubles expressats com a graus Brix a 20ºC. Anàlogament, el contingut de midó serà, com a mínim, del 2,2 per cent i el de greix del 2,5 per cent, i tant els sòlids solubles com el midó i els greixos procediran exclusivament dels tubercles utilitzats en la preparació de l'orxata.  
L'orxata de Xufa de València natural pot presentar-se líquida, granissada o congelada.  
2. Orxata de Xufa de València natural pasteuritzada:  
És l'orxata de Xufa de València natural que ha estat sotmesa a un tractament de pasteurització per sota de 72º, sense addició d'additius ni coadjuvants tecnològics.  
La composició i les característiques organolèptiques i fisicoquímiques seran les mateixes que les de l'orxata de Xufa de València natural.  
L'orxata de Xufa de València natural pasteuritzada pot presentar-se líquida, granissada o congelada.  
3. Orxata de Xufa de València pasteuritzada.-  
És l'orxata de Xufa de València sotmesa a un procés tecnològic que en suprimisca o transforme, totalment o parcialment, el contingut de midó, i processada per mitjà d'un tractament tèrmic que assegure la destrucció dels gèrmens patògens i la majoria de la flora banal.  
El producte tindrà un contingut mínim del 12 per cent de sòlids solubles expressats en graus Brix a 20ºC, el contingut en greixos serà de 2,5 per cent i aquests greixos procediran exclusivament dels tubercles utilitzats.  
El pH mínim serà de 6,3 i els sucres totals expressats en sacarosa superaran el 10 per cent.  
4. Orxata de Xufa de València esterilitzada:  
És l'orxata de Xufa de València sotmesa a un procés tecnològic que en transforme o suprimisca totalment o parcialment el contingut en midó, i processada després de l'envasament mitjançant un tractament tèrmic que assegure la destrucció dels microorganismes i la inactivitat de les formes de resistència, d'acord amb el que es defineix en l'apartat de «Característiques microbiológiques», contemplat en el Reial Decret 1.338/1988, de 28 d'octubre.  
El producte tindrà un mínim del 12 per cent de sòlids solubles expressats com a graus Brix a 20ºC.  
El contingut mínim de greixos serà del 2,2 per cent i aquests greixos procediran exclusivament dels tubercles utilitzats. El pH mínim serà de 6,3 i els sucres totals expressats en sacarosa superarà el 10 per cent.  
5. Orxata de Xufa de València UHT:  
És l'orxata de Xufa de València sotmesa a un procés tecnològic que en suprimisca o transforme, totalment o parcialment, el contingut en midó, i processada mitjançant un tractament tèrmic UHT que assegure, després de l'envasament asèptic, la destrucció de microorganismes i la inactivitat de les seues formes de resistència, d'acord amb el que es defineix en l'apartat de «Característiques microbiològiques» previst en el Reial Decret 1.338/1988, de 28 d'octubre.  
El producte tindrà un contingut mínim del 12 per cent de sòlids solubles expressats en graus Brix a 20ºC.  
El contingut mínim de greixos serà del 2,2 per cent. El pH mínim serà de 6,3 i els sucres totals expressats en sacarosa superaran el 10 per cent en el cas d'utilitzar sucre o sucres.  
6. Orxata de Xufa de València concentrada:  
És la preparada amb les proporcions de Xufa de València, aigua i sucre o sucres adequades per a l'obtenció d'un producte amb una concentració mínima de sòlids dissolts del 42 per cent, expressats com a graus Brix a 20ºC, i un pH mínim de 6,0 i que, per dissolució en aigua, segons la manera d'usar-ho, permeta obtenir un producte de característiques organolèptiques i microbiològiques corresponents a la de l'orxata de Xufa de València natural.  
Si la concentració de sòlids dissolts està compresa entre 42º i 60º Brix a 20ºC, haurà de conservar-se a una temperatura per sota de 8ºC, i rebrà el nom d'orxata de Xufa de València concentrada refrigerada. En cas que se sotmeta al procés de congelació i que es conserve per sota de -18ºC, rebrà la denominació d'orxata de Xufa de València concentrada congelada.  
7. Orxata de Xufa de València condensada:  
1. Orxata de Xufa de València condensada pasteuritzada:  
És la preparada amb les proporcions adequades de xufa protegida, aigua i sucres perquè el producte resultant tinga un mínim del 60 per cent de sòlids dissolts, expressats com a graus Brix a 20ºC, un 4,2 per cent de midó i un 5,4 per cent de greix, procedents exclusivament de les xufes. Tindrà un pH mínim de 6.  
Per dissolució, segons la manera d'utilitzar-ho, tindrà com a mínim un contingut en midó i greixos, procedents exclusivament de les xufes, del 0,85 per cent i de l'1,1 per cent respectivament, i un pH mínim de 6,3. Els sucres totals seran com a mínim el 50 per cent expressats en sacarosa.  
2. Orxata de Xufa de València condensada congelada:  
És la que, per les seues característiques de conservació, no necessita d'una alta concentració de sucres. Tindrà un mínim del 50 per cent de sòlids dissolts expressats en graus Brix a 20ºC, un 5,4 per cent de midó, i un 7,2 per cent de greix, procedents exclusivament de les xufes. Tindrà un pH mínim de 6.  
Per dissolució, segons la manera d'usar-ho, tindrà com a mínim un contingut en midó i greixos, procedents exclusivament de les xufes, del 1,3 per cent i del 1,8 per cent respectivament, i un pH mínim de 6,3. Els sucres totals expressats en sacarosa seran com a mínim del 40 per cent.  
8. Orxata de Xufa de València en pols:  
És l'orxata de Xufa de València sotmesa a un procés tecnològic que en puga suprimir o transformar, totalment o parcialment, el contingut en midó en forma de partícules o grànuls sòlids, i obtinguda mitjançant processos d'assecament, amb un contingut en aigua inferior al 5 per cent.  
Per la convenient reconstitució en aigua, segons la manera d'utilitzar-ho, permetrà obtenir un producte de característiques organolèptiques i fisicoquímiques corresponents, com a mínim, a la de l'orxata de Xufa de València pasteuritzada.  
DISPOSICIó TRANSITòRIA  
Fins a l'entrada en vigor i posada en funcionament d'aquesta ordre, els registres d'elaboradors, envasadors i expenedors d'Orxata Valenciana de Xufa, degudament actualitzats, procedents del derogat reglament de les denominacions específiques Xufa de València i Orxata Valenciana de Xufa, aprovat per l'Ordre de 28 de febrer de 1989, de la Conselleria d'Agricultura i Pesca, podran ser utilitzats a títol censal, amb l'acord previ del Consell Regulador de la Denominació d'Origen Xufa de València, i l'aprovació per la Conselleria d'Agricultura i Medi Ambient, per al seu ús a l'efecte que aquesta propose a aquell.  
DISPOSICIó FINAL  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 22 de maig de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ


Còpia Permalink ELI